
Fordult-e a kocka? A vállalkozások finanszírozási kockázatának és finanszírozási stratégiájának kapcsolata

Kulcsszavak: működési kockázat; pénzügyi kockázat; hozam; finanszírozási stratégia; előrejelzés
A kutatás a vállalkozások kockázatának (üzleti és pénzügyi/finanszírozási kockázat), valamint a finanszírozási stratégiájának milyenségét, gyakorlati megvalósulását, következményeit és jövőjét vizsgálja hazánkban, a Covid-19 járványt közvetlenül megelőzően, annak időszaka alatt és azt követően. A téma aktualitása, hogy 2019-ben megjelent a világjárvány, amely rendkívüli helyzet hatásainak vizsgálata hasznos és előre mutató következtetések levonását teszi lehetővé.
Kutatásom célja a vállalatok működési és pénzügyi kockázatának értékelése a tőkeáttétel mutatóival, illetve előrejelzés készítése regresszióanalízissel. Célom az alkalmazott finanszírozási stratégia azonosítása, annak a vizsgált időszakban történő változásának a hozamra, illetve kockázatra való hatásának kimutatása. A számításokból adódó tendenciák összevetésével tesztelem a vállalati pénzügyi szakirodalomban ajánlott mérési lehetőségek gyakorlati alkalmazhatóságát.
Kutatási kérdéseim:
1. Milyen mértékben és irányban változott a vizsgált vállalkozások teljes üzleti kockázata a Covid-19 járvány alatt és azt követően (működési és finanszírozási kockázat)?
2. Adható-e előrejelzés a vizsgált a vállalkozások és időszak alapján a kockázat jövőbeli alakulására lineáris regressziós egyenessel?
3. Hogyan változott a vizsgált vállalkozások finanszírozási stratégiája a Covid-19 járvány alatt és azt követően?
4. Megfeleltethető-e a tőkeáttételi mutatók által jelzett tendencia a finanszírozási stratégia változásából következő kockázat alakulásával?
Kutatásom módszertanilag alkalmazott kutatás, ezen belül értékelő jellegű. A hatókör mélysége szerint feltáró, leíró, magyarázó kutatás, az adattípus szerint pedig kvantitatív jellegű. A primer kutatásban hazai vállalkozások éves beszámolóinak adatait használom. A szekunder kutatás során rendszeres irodalomkutatást végzek, kiegészítve online keresésekkel és adatbázis kutatással. Az adatokat pénzügyi és statisztikai módszerekkel dolgozom fel.
Kutatásom eredményeként feltárom, hogyan befolyásolta a pandémia időszaka a vállalatok működési és pénzügyi kockázatát, illetve a finanszírozási stratégiájának változását. Az eredmények összevetésével tesztelem a vállalati pénzügyi szakirodalomban ajánlott mérési lehetőségek gyakorlati alkalmazhatóságát és konzekvenciáját. Így visszacsatolást adok a kockázatok mérési lehetőségeinek megfelelőségéről, és javaslatot teszek a vállalkozói körben való alkalmazásra. Mindezeken keresztül a vállalati döntéshozatal támogatása valósul meg.



